Na temelju članka 289. stavka 7. Zakona o socijalnoj skrbi („Narodne novine“ broj 18/22., 46/22. i 119/22.) i članka 36. Statuta Općine Sveti Ivan Žabno („Službeni glasnik Koprivničko-križevačke županije“ broj 4/21.), Općinsko vijeće Općine Sveti Ivan Žabno na 14. sjednici održanoj 24. svibnja 2023. donijelo je

**ODLUKU**

**o načinu i uvjetima za odobravanje jednokratne novčane pomoći**

**za podmirenje dijela plaćenih troškova rane razvojne podrške**

Članak 1.

 Odlukom o načinu i uvjetima za odobravanje jednokratne novčane pomoći za podmirenje dijela plaćenih troškova rane razvojne podrške (u daljnjem tekstu: Odluka) utvrđuje se način odobravanja jednokratne novčane pomoći za podmirenje dijela plaćenih troškova rane razvojne podrške kada je kod djeteta u ranoj dobi utvrđeno odstupanje u razvoju, razvojni rizik ili razvojne teškoće (u daljnjem tekstu: jednokratna novčana pomoć) i kriteriji za dodjelu jednokratne novčane pomoći.

Članak 2.

 Jednokratna novčana pomoć može se odobriti jedanput godišnje obitelji djeteta do navršene sedme godine kod kojeg je u ranoj dobi utvrđeno odstupanje u razvoju, razvojni rizik ili razvojne teškoće koja je podmirila troškove cijene usluge rane razvojne podrške davatelju usluge, a koje:

* ima prebivalište na području Općine Sveti Ivan Žabno,
* čija oba roditelja, samohrani roditelj ili skrbnik imaju prebivalište na području Općine

Sveti Ivan Žabno,

* ima mišljenje liječnika specijaliste neonatologa ili pedijatra, a iznimno liječnika druge

odgovarajuće specijalizacije ili stručnu procjenu o nužnosti potrebe za ranom razvojnom podrškom.

 Podnositelj zahtjeva i članovi njegovog domaćinstva moraju imati podmirene sve obveze prema Općini Sveti Ivan Žabno.

Članak 3.

 Iznos jednokratne novčane pomoći Općine Sveti Ivan Žabno određuje se u visini 50% plaćenih troškova cijene usluge rane razvojne podrške davatelju usluge.

 Iznimno od stavka 1. ovog članka kada je obitelji djeteta iz članka 2. ove Odluke odobrena jednokratna novčana pomoć temeljem Odluke o načinu i uvjetima za odobravane jednokratne novčane pomoći za podmirenje dijela troškova rane razvojne podrške/rehabilitacije i socijalne integracije djeteta kod kojega je u ranoj dobi utvrđeno odstupanje u razvoju, razvojni rizik ili razvojne teškoće („Službeni glasnik Koprivničko-križevačke županije“ broj 36/22.) iznos jednokratne novčane pomoći određuje se na način da odobrena jednokratna novčana pomoć koju je obitelj iz članka 2. ove Odluke primila od Koprivničko-križevačke županije i Općine Sveti Ivan Žabno ne može prijeći iznos od 50% plaćenih troškova cijene usluge rane razvojne podrške davatelju usluge.

Članak 4.

 Jednokratnu novčanu pomoć odobrava Općinski načelnik Općine Sveti Ivan Žabno temeljem zahtjeva.

Zahtjev se podnosi za jednogodišnje razdoblje Jedinstvenom upravnom odjelu Općine Sveti Ivan Žabno, u pravilu u mjesecu siječnju tekuće godine za ostvarivanje prava na jednokratnu novčanu pomoć za proteklu godinu.

 Uz zahtjev je potrebno priložiti:

* uvjerenje o prebivalištu djeteta (ne starije od 30 dana) ili presliku osobne iskaznice,
* uvjerenje o prebivalištu za oba roditelja, samohranog roditelja odnosno skrbnika (ne

starije od 30 dana) ili preslike osobnih iskaznica,

* presliku kartice računa podnositelja zahtjeva na koji će biti isplaćena jednokratna novčana

pomoć,

* mišljenje liječnika specijaliste neonatologa ili pedijatra, a iznimno liječnika druge

odgovarajuće specijalizacije ili stručnu procjenu o nužnosti potrebe za ranom razvojnom podrškom,

* preslike računa pružatelja usluga za plaćene troškove pružanja usluge rane razvojne podrške,
* potvrdu Koprivničko-križevačke županije o visini odobrene jednokratne novčane

pomoći temeljem Odluke o načinu i uvjetima za odobravane jednokratne novčane pomoći za podmirenje dijela troškova rane razvojne podrške/rehabilitacije i socijalne integracije djeteta kod kojega je u ranoj dobi utvrđeno odstupanje u razvoju, razvojni rizik ili razvojne teškoće („Službeni glasnik Koprivničko-križevačke županije“ broj 36/22.), a ukoliko jednokratna novčana pomoć nije odobrena potvrdu kojom se potvrđuje da obitelji iz članka 2. ove Odluke nije odobrena jednokratna novčana pomoć temeljem Odluke o načinu i uvjetima za odobravane jednokratne novčane pomoći za podmirenje dijela troškova rane razvojne podrške/rehabilitacije i socijalne integracije djeteta kod kojega je u ranoj dobi utvrđeno odstupanje u razvoju, razvojni rizik ili razvojne teškoće („Službeni glasnik Koprivničko-križevačke županije“ broj 36/22.).

Članak 5.

Jedinstveni upravni odjel provjerava postoje li nepodmirena dugovanja prema Općini Sveti Ivan Žabno po bilo kojoj osnovi prema adresi prebivališta oba roditelja, skrbnika ili samohranog roditelja.

Članak 6.

 Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

OPĆINSKO VIJEĆE OPĆINE SVETI IVAN ŽABNO

KLASA: 402-06/23-01/01

URBROJ: 2137-19-02/1-23-1

Sveti Ivan Žabno, 24. svibnja 2023.

 PREDSJEDNIK:
 Krešimir Habijanec